„Няма по-голям порок от страха”

Това фотоесе разкрива фрагменти от историята на студентската Окупация в края на 2013-та година.

1. Окупацията. Ноември 2013

Студентската окупация на Ректората на Софийския университет Св. Климент Охридски, започна като крайна форма на протест срещу правителството на бившия премиер Пламен Орешарски и скандалните, необясними назначения съпътствали краткия живот на 42-то Народно събрание на република България. Окупацията на Ректората провокира студентския ентусиазъм и бързо обхвана множество университети в цялата страна. Макар и частични, окупации като тази в УНСС показаха, че дори в най-угоднически настроените към управляващите учебни заведения, присъстват хора, които имат смелостта и дързостта да отстояват принципи и да се борят за промяна.

1. Блокада срещу блокадата. Ноември 2013

При протеста от 12.11.2013, след координирана акция, около 300 студенти, блокираха с живи вериги всички подстъпи от и към Парламента и не позволиха на народните представители да напуснат сградата. Блокадата продължи над 7 часа, като се наложи в края на деня да бъдат докарани хиляди полицаи от всички краища на страната, за да разпръснат студентите и другите протестиращи. Всеки следващ по-голям протест беше съпътстван с непропорционално голяма охрана (разходите за охрана само за 39 от продължилите 300 дни протести, надхвърлят 3млн. лв.). На снимката служители на МВР за пореден път нарушават университетската автономия при блокирането на единствения изход на паркинга на Факултета по журналистика и масови комуникации. Целта е да не се допуснат студенти и други протестиращи в близост до Народното събрание.

1. „По-добре танковете да дойдат“. Ноември 2013

След десетки дни протести срещу правителството, удряни, блъскани и арестувани граждани по площадите, тази акция представляваше едно иронично намигване към партиите и потомците на бившите БКП и ДС.

1. Животът извън окупацията. Декември 2013

За всички по-дейни участници в Окупацията се налагаше да съвместяват множество дейности. През целия ден се работеше върху различни протестни акции. Пишеха се и се рисуваха транспаранти, набавяха се реквизити, създаваха се планове, координираха се действия и се осъществяваше охраната на окупираните сгради и зали. Някой студенти ходеха на лекции, други пишеха курсови работи или следяха новинарските емисии и отговаряха на множеството пропагандни публикации срещу Ранобудните. Понякога оставаше време за едно бързо прибиране у дома, колкото човек да си вземе един експресен душ и да хапне набързо.

1. Подкрепата. Ноември 2013

След атаката от 27.10 към сградата на Ректората на СУ от страна на партийни функционери и „искащи да учат“ студенти от други университети, охраната на Ранобудните беше драстично засилена, а напускането и влизането в пределите на Ректората стана невъзможно. Това наложи отправянето на апел за помощ към обществото тъй като хранителните запаси за всички, които се намираха в сградата, бяха крайно недостатъчни, а не се знаеше колко дълго ще продължи извънредната ситуация. Хората се отзоваха, а когато хранителните продукти станаха твърде много, се взе решение част от тях да бъдат дарени на приюта на отец Иван в Нови Хан. И не, това няма да го чуете в новините, защото идеята не беше да се прави евтин ПР с помощта на хората.

1. Умората. Ноември 2013

След протестите от 12-ти,13-ти и 14-ти ноември, блокадата на вътрешния министър Йовчев в ресторант недалеч от Ректората, арестите, пресконференциите, болката, недоспиването и цялото напрежение съпътствало тези събития, умората тегнеше над всеки един от нас. Часът е едва 23:34...

1. Постелята. Ноември 2013

По време на Окупацията винаги имаше хора, които прекарваха нощта в пределите на университета. Броят им на моменти достигаше 200 души. Подът беше най-тривиалното място за спане, но не липсваха и по-оригинални идеи. Някой хора предпочитаха да спят върху скамейките в залите и върху големите дървени пейки (много удобни но недостатъчни на брой). Други, с риск да паднат по-отвисоко, при някоя нощна маневра, избираха чинове. Имаше също студенти решили да оставят живота си в ръцете на провидението и установили се под огромния роял в аула Магна. Често се налагаше групиране на повече хора около печките тъй като в определени моменти на окупацията студът в залите и коридорите беше непоносим. Голямата част от студентите боледуваха, но рядко се прибираха в топлите си домове.

1. Подготовка. Декември 2013

Протестните акции бяха ключов момент от Окупацията. Студенти от Лесотехническия и Техническия университет работеха редом до свои колеги от УНСС, СУ, НАТФИЗ и Художествената академия. Всеки помагаше с каквото може, за да се реализира всяка една одобрена идея. На този кадър може да се види как протече подготовката за една от най-зрелищните акции на Ранобудните студенти. Факелното шествие от 14-ти декември.

1. Да запалиш огъня. Декември 2013

След като мирни и не толкова мирни протести не доведоха до желания резултат и след редица обвинения, че студентите и другите протестиращи разигравали безобиден театър по площада, се взе решение да подготвят няколко по-радикални акции. Целта беше да се възпламени отново поотслабналата гражданска енергия за протест. Надявахме се, че моментът не е пропуснат безвъзвратно. Факелното шествие тръгна от площад Независимост и когато стигна до Народното събрание пред загражденията беше разпънат много дълъг транспарант с надпис „Пак питаме: Не ви ли е срам?“. Когато всички факли се събраха пред загражденията, а пушекът и мъглата изпълниха площада, транспарантът беше вдигнат високо и всички факли полетяха над него по посока на бялата сграда. Минути след това имаше опит да се пробият загражденията, но стотиците полицаи охраняващи периметъра, не допуснаха това.

1. Протест и поклон. Декември 2013

„И какво, колеги, ще стане, като изберем следващите? Слънцето ще почне да грее по-силно? Ще изчезнат магически летящите найлонови торбички от Младост до Люлин? Да ви кажа ли, колеги? Ще ви кажа. Нищо няма да се промени, ако го чакате, колеги. Вие сте промяната и аз вярвам във вас.“ Думи на гл. ас. Теодор Пиперков, който до последния си миг вдъхновяваше с преподаването си бъдещите юристи. Тъй като правилника в Софийския университет не позволява спускането на траурна лента за асистенти, студентите почетоха любимия си преподавател с този транспарант.

В деня след Коледа в София се проведе голям протест на емигрантите, върнали се за празниците в родината си. На един от балконите на аула Магна в Ректората на СУ, Александър Кирицов (студент от НСА), развява националния трибагреник в подкрепа на шествието. Няколко дни по-рано, Сашо беше освободен след 3 дневно задържане в Следствието по обвинение, че по време на един от протестите бил извадил рамото на полицай, който героично и собственоръчно го задържал след това. Година и нещо по-късно съда оправда Сашо, но това надали е заличило впечатленията от престоя му в една килия редом с убиец и наркодилър.

1. Оставка? Октомври 2013

Въпреки всички акции и протести, което Ранобудните студенти и Окупацията организираха, до оставка не се стигна. Поне не до оставка провокирана от протестите. Няколко месеца след Окупацията, бившия премиер все пак беше допуснат да се оттегли, за да отстъпи място на следващите.

1. Бъдещето на Ранобудните. Октомври 2013

Много дискусии за бъдещето на Ранобудните студенти се проведоха в Ректората по време на Окупацията. Между Ранобудните имаше разногласия, разминавания и равносметки. Хора си тръгнаха по различни причини, но в крайна сметка, това е една неформална организация обединена от обща кауза, която остава. Хората питат дали ще има нова Окупация, а студентите отговарят: Ще има, ако се налага.