Серията носи заглавието „Четирилистна Детелина“ и е заснета на 26.02.2015 година.   
Предназначена е да вземе участие в третия раздел на конкурса - „Фотошкола“.

Репортажът има за цел да запознае хората с едно изключително често срещано „заболяване“, което изненадващо е почти непознато на масите в България, а именно обсесивно-компулсивно разстройство (ОКР) или наричано още страхова невроза на медицински жаргон. Трудно е да се характеризира с точно описание, поради многото симптоми, които обхваща, но най-честите са различни мании, фобии и ритуали, а престъпването или неизпълнението им води не само до психически разстройства и състояния на тревожност, но се отразява и с физически паник атаки, аналогични на други по-тежки заболявания.

Тъй като няма как да проследя всичките му вариации по различните хора, реших да се спра само на един човек, който в момента е на 80 години и страда от ОКР почти през целия си живот. Тя се казва Детелина и откакто се помни е измъчвана от панически пристъпи, единственото, което я спасява е поддържането на безупречен ред и чистота, които с годините са се превърнали в нейния спасителен пристан...и разбира се колекционирането на четирилистни детелини. Ритуалът й включва тяхното търсене, хербаризиране и групиране в създаването на истинско изкуство. Да, страхът за нея е най-големият порок, но не страх от невроза, а страх от това да бъдеш различен. Сподели ми, че с годините е осъзнала, че точно тези малки неща ни правят уникални и ние трябва не да бягаме и да се страхуваме от тях, а да се научим да ги приемаме.  
  
Първата снимка е портрет на Детелина. Посрещна ме с усмивка и тази усмивка не я напусна и през останалата част от времето, което прекарах с нея, дори когато дойде момента да ми разкаже за своите ежедневни ритуали. Постоянната нужда да мие ръцете си и да подрежда и преподрежда дома си според нея са само една малка подробност в деня й (снимки 2, 3, 4 и 5). Нейната истинска мания, или както тя самата я определя – страст, е колекционирането на четирилистни детелини. Събира ги от дете и ги слага в рамки заедно с други ръчно изработени неща на нейния син и внуци (снимки 6 и 7). Това нейно „хоби“ не само я успокоява и отвлича вниманието й от негативни мисли, но и с годините се е превърнало в същинско *майсторство*, нейния завет. Говорейки за завет, тя подарява детелини на семейството си, макар че те не я посещават често. За да се реваншират за това и в знак на благодарност за подаръка й към тях, те й изпращат снимки, които тя на свой ред също колекционира и подрежда по точно определен ред и хронология (снимка 8). Въпреки това, снимките не заместват истинското присъствие и затова тя се чувства самотна в малката стаичка, където живее и дори целия ред на света не може да я направи да изглежда по - уютно и комфортно за нея (снимки 9,10 и 11). Самотата от друга страна много често води до тъга и чувство на изолация, а в такова състояние човек започва да размишлява за живота си или в случая за настъпващия му край... (снимка 12).